**Ordinul nr.........**

**pentru modificarea şi completarea**

**Ordinului ministrului finanţelor publice nr. 660/2017 privind aprobarea Procedurii de comunicare prin mijloace electronice de transmitere la distanţă între Ministerul Finanţelor Publice/organul fiscal central şi persoanele fizice, persoanele juridice şi alte entităţi fără personalitate juridică**

În temeiul prevederilor art. 47 alin. (16), art. 79 alin. (4), art. 80 și art. 153 alin. (3) lit.a) din Legea nr. 207/2015 privind Codul de procedură fiscală, cu modificările şi completările ulterioare şi ale art. 10 alin. (4) din Hotărârea Guvernului nr. 34/2009 privind organizarea şi funcţionarea Ministerului Finanţelor Publice, cu modificările şi completările ulterioare,

având în vedere avizul Ministerului Comunicaţiilor şi Societăţii Informaţionale comunicat prin Adresa nr. 2249 din 30 mai 2019,

**ministrul finanţelor publice** emite următorul ordin:

**ART. I**

**Ordinul ministrului finanţelor publice nr. 660/2017 privind aprobarea Procedurii de comunicare prin mijloace electronice de transmitere la distanţă între Ministerul Finanţelor Publice/organul fiscal central şi persoanele fizice, persoanele juridice şi alte entităţi fără personalitate juridică, publicat în Monitorul Oficial al României, Partea I, nr. 368 din 17 mai 2017, se modifică şi se completează după cum urmează:**

**Articolul 8 se modifică şi va avea următorul cuprins:**

**„(1) Protecţia datelor cu caracter personal prelucrate se realizează în conformitate cu Regulamentul (UE) 2016/679 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE.**

**(2) Datele cu caracter personal ale persoanei vizate sunt prelucrate în mod legal, echitabil şi transparent, în scopuri determinate, explicit şi legitim, limitat la ceea ce este necesar în raport cu prevederile legale în vigoare.**

**(3) În vederea asigurării unui cadru solid şi coerent în materie de protecție a datelor, Ministerul Finanţelor Publice, respectiv Agenţia Naţională de Administrare Fiscală, publică pe portalul de internet propriu, o notă de informare privind protecţia datelor cu caracter personal conform prevederilor legale prevăzute de Regulamentul (UE) 2016/679.**

**(4) Pentru asigurarea publică a persoanelor vizate cu privire la faptul că activitatea de prelucrare a datelor cu caracter personal se efectuează în mod legal, echitabil şi transparent, cu respectarea principiilor privind legalitatea, echitatea şi transparenţa, operatorul furnizează persoanei vizate toate informaţiile cu privire la:**

**a) identitatea şi datele de contact ale operatorului şi, după caz, ale reprezentantului acestuia;**

**b) datele de contact ale responsabilului cu protecţia datelor cu caracter personal, după caz;**

**c) scopurile în care sunt prelucrate datele cu caracter personal, precum şi temeiul juridic al prelucrării;**

**d) categoriile de date cu caracter personal prelucrate, destinatarii sau categoriile de destinatari ai datelor cu caracter personal;**

**e) drepturile persoanei vizate în conformitate cu prevederile Regulamentului (UE) 2016/679, precum şi modalităţile de exercitare a drepturilor sale;**

**f) perioada pentru care vor fi stocate datele cu caracter personal sau, dacă acest lucru nu este posibil, criteriile utilizate pentru a stabili această perioadă.**

**(5) Drepturile persoanei fizice în ceea ce priveşte prelucrarea datelor cu caracter personal, în conformitate cu prevederile Regulamentului (UE) 2016/679, sunt următoarele:**

**a) dreptul la informare - dreptul de a fi informat cu privire la identitatea operatorului, scopul în care se face prelucrarea datelor, destinatarii sau categoriile de destinatari ai datelor, perioada pentru care vor fi stocate datele sau criteriile utilizate pentru a stabili această perioadă, existența drepturilor prevăzute de Regulamentul UE 2016/679 pentru persoana vizată și condițiile în care pot fi exercitate;**

**b) dreptul de acces la date - dreptul de a obține din partea operatorului o confirmare că se prelucrează sau nu date cu caracter personal care o privesc și, în caz afirmativ, acces la datele respective și la informațiile prevăzute de lege;**

**c) dreptul de rectificare a datelor - dreptul de a obține de la operator, fără întârzieri nejustificate, rectificarea datelor cu caracter personal inexacte care o privesc;**

**d) dreptul la ștergere a datelor - dreptul de a obține din partea operatorului ștergerea datelor cu caracter personal care o privesc, fără întârzieri nejustificate, în condițiile anume prevăzute de lege;**

**e) dreptul la restricționare a prelucrării, respectiv dreptul de a obține din partea operatorului restricționarea prelucrării în cazurile anume prevăzute de lege;**

**f) dreptul la portabilitate a datelor, respectiv dreptul de a primi datele cu caracter personal care o privesc și pe care le-a furnizat operatorului într-un format structurat, utilizat în mod curent și care poate fi citit automat și dreptul de a transmite aceste date altui operator;**

**g) dreptul de opoziție - dreptul de a se opune în orice moment, din motive legate de situația sa particulară, că datele care o vizează să facă obiectul unei prelucrări sau al creării de profiluri, cu excepția cazurilor în care operatorul demonstrează că are motive legitime și imperioase care justifică prelucrarea și care prevalează asupra intereselor, drepturilor și libertăților persoanei vizate sau că scopul este constatarea, exercitarea sau apărarea unui drept în instanță;**

**h) dreptul de a-şi retrage consimțământul, în orice moment, fără a afecta legalitatea prelucrării efectuate pe baza consimțământului înainte de retragerea acestuia;**

**i) dreptul de a se adresa Autorității Naționale de Supraveghere a Prelucrării Datelor cu Caracter Personal sau instanţei judecătoreşti pentru apărarea oricăror drepturi garantate de Regulamentul UE 2016/679 pe care aceasta le apreciază ca fiind încălcate;**

**j) dreptul de a fi notificat de către operator în caz de încălcări privind securitatea datelor cu caracter personal.**

**(6) Datele cu caracter personal ale utilizatorului sunt prelucrate în temeiul art. 6 alin. (1) litera c) din Regulamentul UE 2016/679 şi în temeiul prevederilor legale reglementante de dreptul intern privind legislaţia fiscală.**

**(7) Datele cu caracter personal pot fi comunicate de către Ministerul Finanţelor Publice în conformitate cu prevederile legale şi altor autorităţi/instituţii publice, abilitate prin lege să prelucreze date cu caracter personal, cu respectarea prevederilor Regulamentului UE 2016/679 şi sunt păstrate în conformitate cu prevederile legale în vigoare privind păstrarea şi arhivarea documentelor.**

**(8) Datele cu caracter personal sunt prelucrate de Ministerul Finanţelor Publice/Agenţia Naţională de Administrare Fiscală în „Spaţiul privat virtual" în scopul comunicării prin mijloace electronice de transmitere la distanţă cu persoanele fizice, persoanele juridice şi alte entităţi fără personalitate juridică potrivit art. 47, 79 și 80 din Legea nr. 207/2015 privind Codul de procedură fiscală, cu modificările şi completările ulterioare.**

**ART. II**

Procedura de comunicare prin mijloace electronice de transmitere la distanţă între Ministerul Finanţelor Publice/organul fiscal central şi persoanele fizice, persoanele juridice şi alte entităţi fără personalitate juridică, aprobată prin Ordinul ministrului finanţelor publice nr. 660/2017, publicat în Monitorul Oficial al României, Partea I, nr. 368 din 17 mai 2017, se modifică şi se completează după cum urmează:

**1. La articolul 7, alineatul (1) se modifică şi va avea următorul cuprins:**

**„(1) Persoanele fizice care se identifică potrivit prezentului capitol au drepturile prevăzute de Regulamentul (UE) 2016/679.**

**2. La articolul 9, alineatul (6) se modifică şi va avea următorul cuprins:**

„(6) Ca urmare a verificărilor, printr-un mesaj transmis la adresa de poştă electronică, se face confirmarea înregistrării certificatului calificat şi a asocierii acestuia cu codul numeric personal sau se comunică respingerea cererii **precum şi motivul respingerii cererii. Motivul respingerii este comunicat de fiecare dată când cererea este respinsă**.”

**3. La articolul 17, alineatul (7) se modifică şi va avea următorul cuprins:**

**„(7) În cazul aprobării la ghişeu, reprezentantul legal/reprezentantul desemnat/împuternicitul se prezintă la orice organ fiscal din cadrul Agenţiei Naţionale de Administrare Fiscală.”**

**4. Alineatul (10) al art. 17 se abrogă.**

**5. La articolul 20, alineatul (5) se modifică şi va avea următorul cuprins:**

**„(5) Utilizatorul trebuie să aibă un identificator unic şi să folosească o singură adresă de poştă electronică.**”

**6. La articolul 20, alineatul (6), litera b) se modifică şi va avea următorul cuprins:**

„b) aprobare la ghişeu. În acest caz persoana fizică trebuie să se prezinte la orice organ fiscal din cadrul Agenţiei Naţionale de Administrare Fiscală, în scopul identificării fizice. **În cazul persoanelor fizice care au cetăţenia română şi domiciliază, au reşedinţa sau lucrează în străinătate, în scopul identificării fizice, se pot prezenta şi la oficiile consulare sau ambasadele României în circumscripţia cărora domiciliază, au reşedinţa sau lucrează, după caz.”**

**7. La articolul 24 alineatul (1), litera g) se modifică și va avea următorul cuprins:**

„g) informaţii cu privire la **evidenţa fiscală a creanţelor fiscale** ale persoanei fizice, persoanei juridice sau altei entităţi fără personalitate juridică;”

**8. Preambulul alineatului (2) al articolului 24 se modifică şi va avea următorul cuprins:**

„(2) Documentele specifice şi informaţiile ce pot fi comunicate prin SPV, **precum şi termenul de păstrare al acestora,** sunt prevăzute după cum urmează:

..................”

**9. La articolul 24 alineatul (2), litera c) se modifică şi va avea următorul cuprins:**

„c) în anexa nr. 3 la prezenta procedură - "Situaţia **fiscală** la data de .....".

**10. După alineatul (2) al articolului 24 se introduce un nou alineat, alin. (21), cu următorul cuprins:**

„(21) La expirarea termenului de păstrare, documentele se retrag din SPV și se arhivează în arhiva electronică conform normelor legale în vigoare.”

**11. După articolul 24 se introduce un nou articol, articolul 241, cu următorul cuprins:**

**„Articolul 241**

**Condiţii de depunere a declarațiilor de înregistrare fiscală de către persoanele fizice, persoanele juridice şi alte entităţi fără personalitate juridică**

**(1) Depunerea declarațiilor de înregistrare fiscală constă în completarea datelor corespunzător câmpurilor din macheta prezentată de aplicaţia informatică existentă în SPV. Odată cu completarea datelor se transmite un fişier care conţine imaginea documentelor justificative ale datelor completate.**

**(2) Pe baza datelor completate şi a fişierului prevăzute la alin. (1) se generează automat declaraţia de înregistrare fiscală conform modelului aprobat în acest sens. Declaraţia se semnează cu certificatul calificat sau cu semnătura electronică extinsă bazată pe un certificat calificat de către Ministerul Finanţelor Publice, după caz, se pune la dispoziţia persoanei fizice, persoanei juridice sau altei entităţi fără personalitate juridică prin intermediul SPV şi se încarcă automat pe canalul de depunere a declaraţiilor.**

**(3) Orice modificare a declaraţiilor de înregistrare fiscală depuse potrivit alin. (1) se realizează prin depunerea unei declaraţii de mențiuni potrivit art. 88 din Codul de procedură fiscală, prevederile alin. (1) și (2) din prezentul articol aplicându-se în mod corespunzător.**

**(4) Informațiile referitoare la înregistrarea fiscală se comunică persoanelor fizice, persoanelor juridice şi altor entităţi fără personalitate juridică prin SPV”**

**(5) Certificatul de înregistrare fiscală emis se păstrează de către organul fiscal competent până la data ridicării de către contribuabil sau împuternicitul acestuia.”**

**12. Articolul 25 se modifică şi va avea următorul cuprins:**

„Articolul 25

Condiţii de depunere a declaraţiilor fiscale prin intermediul SPV de către persoanele fizice care se identifică cu NPOTP

„(1) Depunerea declaraţiilor fiscale prevăzute la art. 24 alin. (1) lit. a) de către o persoană fizică constă în completarea datelor corespunzător câmpurilor din macheta/**formularul electronic disponibil în SPV**. Odată cu completarea datelor persoana fizică poate transmite un fişier care conţine imaginea documentelor justificative ale datelor completate.

(2) Pe baza datelor completate şi a fişierului prevăzute la alin. (1) se generează automat declaraţia fiscală conform modelului aprobat în acest sens. Declaraţia se semnează cu semnătura electronică extinsă bazată pe un certificat calificat de către Ministerul Finanţelor Publice, se pune la dispoziţia persoanei fizice prin intermediul SPV şi se încarcă automat pe canalul de depunere a declaraţiilor.

(3) Orice modificare a declaraţiilor fiscale depuse potrivit alin. (1) se realizează prin depunerea unei declaraţii rectificative potrivit art. 105 din Codul de procedură fiscală, prevederile alin. (1) şi (2) din prezentul articol aplicându-se în mod corespunzător.

**(4) Declaraţia unică privind impozitul pe venit şi contribuţiile sociale datorate de persoanele fizice, depusă de contribuabili în format hârtie poate fi verificată de aceştia prin intermediul SPV în ceea ce priveşte corectitudinea prelucrării acesteia de către organul fiscal.”**

**13. Anexele 1 şi 2 la procedură se modifică şi se înlocuiesc cu Anexele 1 şi 2 care fac parte integrantă din prezentul ordin.**

**ART. III**

„(1)Termenele de păstrare a documentelor prevăzute în anexele 1 şi 2 se aplică pentru actele emise după data intrării în vigoare a prezentului ordin.

(2) Emiterea şi comunicarea documentelor prevăzute în Anexa 1, lit. A, lit. b) pct. 12 şi Anexa 1, lit. B, pct. 16 se realizează după 30 de zile de la data intrării în vigoare a prezentului ordin.

(3) Prevederile art. II pct. 6 intră în vigoare în termen de 3 luni de la data publicării prezentului ordin în Monitorul Oficial al României, Partea I. ”

**ART. IV**

Prezentul ordin se publică în Monitorul Oficial al României, Partea I.

**MINISTRUL FINANŢELOR PUBLICE,**

**EUGEN ORLANDO TEODOROVICI**

Emis la Bucureşti, ...............

Nr.